-----------------------------------------------------------------------
  2. ปัจจัยความเสี่ยง

  -----------------------------------------------------------------------

1.  ความเสี่ยงจากการจัดหาที่ดิน

สำหรับการเลือกซื้อที่ดินเพื่อพัฒนาโครงการทั้งโครงการบ้านเดี่ยว ทาวน์เฮาส์ และคอนโดมิเนียม
แสนสิริได้เลือกซื้อที่ดินที่มีศักยภาพสูงเหมาะแก่การพัฒนาในราคาที่เหมาะสม
ในการพัฒนาโครงการคอนโดมิเนียม แสนสิริจะเลือกทำเลที่อยู่ใจกลางเมือง
ตามเส้นทางแนวรถไฟฟ้าบีทีเอสหรือแนวรถไฟฟ้าใต้ดิน
โดยพิจารณาทั้งเส้นทางที่เปิดให้บริการเรียบร้อยแล้ว และเส้นทางที่จะเปิดบริการต่อไปในอนาคต
รวมไปถึงย่านชุมชนและเมืองสำคัญต่างๆ สำหรับการพัฒนาโครงการบ้านเดี่ยวและทาวน์เฮาส์
แสนสิริจะเลือกทำเลที่สามารถเดินทางเข้าถึงใจกลางเมืองและแหล่งงานได้อย่างสะดวก
อย่างไรก็ดี แสนสิริมีความเสี่ยงในการไม่สามารถหาที่ดินดังกล่าวมาพัฒนาโครงการได้
แสนสิริได้ลดความเสี่ยงดังกล่าวด้วยการสร้างเครือข่ายนายหน้าสรรหาที่ดิน
ทั้งนายหน้าบุคคลและนายหน้าบริษัททั้งที่อยู่ในกรุงเทพมหานครและต่างจังหวัด
และเพื่อเปิดโอกาสให้นายหน้าและผู้ประสงค์จะขายที่ดินอื่นๆ สามารถติดต่อกับแสนสิริได้โดยตรง
แสนสิริได้เปิดช่องทางการรับข้อมูลผ่านทางเว็บไซต์ของแสนสิริ (www.sansiri.com) และทาง
Call Center หมายเลข 1685 อีกด้วย นอกจากนี้ แสนสิริยังมี“บริษัท พลัส พร็อพเพอร์ตี้ จำกัด”
ซึ่งเป็นบริษัทในเครือที่มีประสิทธิภาพและถือเป็นฐานข้อมูลอสังหาริมทรัพย์ที่สำคัญ
ดำเนินงานทั้งในด้านการขายและการบริหารจัดการโครงการ
ตลอดจนการเก็บข้อมูลเพื่อจัดทำงานวิจัย
ซึ่งเป็นประโยชน์อย่างมากต่อแสนสิริในการติดตามความเคลื่อนไหวของตลาดอสังหาริมทรัพย์

2.  ความเสี่ยงจากการขายคอนโดมิเนียมก่อนการก่อสร้าง

การเสนอขายคอนโดมิเนียมก่อนเริ่มการก่อสร้าง (Pre-sales)
นอกจากจะช่วยลดความเสี่ยงด้านการตลาด
และเพิ่มความยืดหยุ่นในการปรับเปลี่ยนและพัฒนาผลิตภัณฑ์ให้เหมาะสมกับสภาพการณ์ที่เปลี่ยนไปแล้ว
ยังช่วยให้แสนสิริสามารถนำเงินรับค่างวดจากลูกค้ามาใช้เป็นเงินทุนหมุนเวียนได้อีกด้วย
อย่างไรก็ตาม การเสนอขายคอนโดมิเนียมก่อนเริ่มการก่อสร้าง
ยังคงมีความเสี่ยงด้านการควบคุมต้นทุนก่อสร้าง เนื่องจากเป็นการตั้งราคาขายก่อนเริ่มการก่อสร้าง
จึงมีความเป็นไปได้ที่อัตรากำไรขั้นต้นจะลดลงหากต้นทุนการก่อสร้างเพิ่มสูงขึ้น ทั้งนี้
แสนสิริได้ลดความเสี่ยงดังกล่าว โดยทำสัญญาก่อสร้างแบบเบ็ดเสร็จ (Turnkey Construction
Contract) กับผู้รับเหมา
ทำให้แสนสิริสามารถควบคุมต้นทุนได้อย่างมีประสิทธิภาพและอัตรากำไรขั้นต้นไม่ได้รับผลกระทบจากความผันผวนของราคาวัสดุก่อสร้าง
ทั้งนี้ โครงการคอนโดมิเนียมจะมีระยะเวลาก่อสร้างประมาณ 12 ถึง 24 เดือน
แสนสิริมีหน้าที่ในการควบคุมการก่อสร้างและการส่งมอบโครงการให้ลูกค้าตามที่กำหนด
ด้วยประสบการณ์และความเชี่ยวชาญในการก่อสร้างโครงการคอนโดมิเนียมมาอย่างยาวนาน
รวมทั้งมีการประสานงานกับผู้รับเหมาอย่างใกล้ชิด ทำให้แสนสิริสามารถแก้ไขปัญหาต่าง ๆ
และควบคุมดูแลการก่อสร้างให้แล้วเสร็จตามตารางเวลาที่กำหนดมาโดยตลอด

นอกจากนี้ แสนสิริ
มีแนวทางการลดความเสี่ยงจากการขายคอนโดมิเนียมก่อนการก่อสร้างที่ไม่เป็นไปตามแผนงานขายที่กำหนด
โดยมุ่งเน้นการทำวิจัยเชิงลึกเพื่อพัฒนารูปแบบโครงการคอนโดมิเนียมให้ตรงกับความต้องการของกลุ่มลูกค้าเป้าหมายในแต่ละระดับราคา
พร้อมกับกระตุ้นยอดขายผ่านกิจกรรมส่งเสริมการตลาดและการขายที่เหมาะสม อย่างไรก็ตาม
โดยทั่วไป การขายคอนโดมิเนียมก่อนการก่อสร้างจะเก็บเงินดาวน์ในสัดส่วนที่ไม่สูงนัก คือ
ประมาณร้อยละ 5 – 20 ของราคาขาย
ดังนั้นจึงยังคงมีความเสี่ยงจากการที่ลูกค้าไม่ชำระเงินค่าซื้อส่วนที่เหลือและไม่โอนกรรมสิทธิ์ ณ
วันที่ครบกำหนด ในการนี้
แสนสิริพยายามที่จะลดความเสี่ยงดังกล่าวโดยการมีกระบวนการในการติดตามและเรียกเก็บชำระเงินดาวน์จากลูกค้าอย่างเป็นระบบ
โดยจะมีฝ่ายลูกค้าสัมพันธ์คอยดูแลลูกค้าอย่างใกล้ชิด
และมีการรายงานให้ผู้บริหารทราบอย่างทันท่วงทีในกรณีที่คาดว่าจะเกิดปัญหาจากการเรียกเก็บชำระเงินจากลูกค้า
นอกจากนี้ แสนสิริยังมีมาตรการในการจัดการเรื่องการจ่ายชำระหนี้อย่างเหมาะสมอีกด้วย อาทิ
หากลูกค้าผิดนัดการชำระเงินดาวน์เป็นเวลา 3 งวดติดต่อกัน
บริษัทจะดำเนินการออกจดหมายแจ้งไปยังลูกค้า หากลูกค้ายังไม่ชำระเงินตามกำหนด
แสนสิริจะนำห้องชุดนั้นออกมาขายใหม่ เพื่อมิให้เสียโอกาสในการขายและการส่งมอบห้องชุด
อย่างไรก็ตาม โครงการคอนโดมิเนียมของแสนสิริที่เก็บเงินดาวน์ในสัดส่วนที่ไม่สูงนัก
มักจะเป็นโครงการคอนโดมิเนียมที่เจาะกลุ่มลูกค้าระดับกลางและล่าง
ซึ่งเป็นลูกค้ากลุ่มที่มีความต้องการซื้ออสังหาริมทรัพย์เพื่ออยู่อาศัยจริง (Real Demand) ดังนั้น
โอกาสที่ลูกค้ากลุ่มดังกล่าวจะไม่โอนกรรมสิทธิ์ ณ วันที่ครบกำหนดจึงอยู่ในเกณฑ์ที่ไม่สูงนัก

3.  ความเสี่ยงจากการเพิ่มขึ้นของราคาวัสดุก่อสร้าง

ดัชนีราคาวัสดุก่อสร้างเฉลี่ยปี 2555 เพิ่มขึ้นร้อยละ 3.6 จากปี 2554 (ที่มา:
สำนักดัชนีเศรษฐกิจการค้า กระทรวงพาณิชย์) เนื่องจากราคาวัสดุก่อสร้างบางหมวดปรับตัวสูงขึ้น
อาทิ หมวดไม้และผลิตภัณฑ์ไม้ หมวดผลิตภัณฑ์คอนกรีต หมวดกระเบื้อง หมวดวัสดุฉาบผิว
หมวดสุขภัณฑ์ หมวดอุปกรณ์ไฟฟ้าและประปา ตลอดจนหมวดวัสดุก่อสร้างอื่น ๆ ได้แก่ อลูมิเนียมเส้น
ราคาวัสดุก่อสร้างที่ปรับตัวสูงขึ้นเมื่อเทียบกับปี
2554 สาเหตุหลักมาจากการเพิ่มขึ้นของต้นทุนการผลิต ซึ่งเป็นผลมาจากราคาวัตถุดิบที่ปรับตัวสูงขึ้น
รวมถึงการปรับเพิ่มอัตราค่าแรงขั้นต่ำในช่วงเดือนเมษายน
2555 ประกอบกับความต้องการวัสดุก่อสร้างที่เพิ่มขึ้นภายหลังเหตุการณ์อุทกภัยในช่วงปลายปี 2554
เพื่อใช้ในการสร้างหรือซ่อมแซมอาคารบ้านเรือน นอกจากนี้
ยังมีความต้องการใช้วัสดุก่อสร้างไปในงานก่อสร้างตามแผนบริหารจัดการน้ำและโครงสร้างสาธารณูปโภคพื้นฐานต่าง
ๆ เพิ่มขึ้นอีกด้วย อย่างไรก็ดี
วัสดุก่อสร้างดังกล่าวล้วนเป็นวัตถุดิบหลักในการพัฒนาโครงการอสังหาริมทรัพย์ ดังนั้น
การเพิ่มขึ้นของราคาวัสดุก่อสร้างและความผันผวนของราคา
จึงส่งผลกระทบโดยตรงต่อต้นทุนการพัฒนาโครงการของแสนสิริ

ทั้งนี้ แสนสิริตระหนักถึงความเสี่ยงดังกล่าว
และมีมาตรการในการควบคุมและลดความเสี่ยงอันเกิดจากความผันผวนของราคาวัสดุก่อสร้างอย่างรัดกุม
โดยในส่วนของการจัดซื้อวัสดุก่อสร้าง แสนสิริจัดซื้อวัสดุก่อสร้างบางรายการจากผู้ผลิตโดยตรง
โดยจัดให้มีการประกวดราคา เพื่อเปรียบเทียบคุณภาพ มีการทดสอบคุณภาพวัสดุ
เลือกราคาที่เหมาะสมที่สุด และกำหนดราคาส่งมอบวัสดุก่อสร้างไว้ล่วงหน้า
เพื่อลดความเสี่ยงจากการเพิ่มขึ้นของราคาวัสดุก่อสร้าง
รวมทั้งการหาพันธมิตรทางการค้าที่มากขึ้นเพื่อรองรับการขยายตัวของโครงการต่าง ๆ ทั้งนี้
แสนสิริได้รับประโยชน์จากการสั่งซื้อวัสดุก่อสร้างในปริมาณมาก (Economies of Scale)
ทำให้มีอำนาจต่อรองกับผู้ผลิตในการกำหนดราคามากขึ้น
สำหรับโครงการบ้านเดี่ยวและโครงการทาวน์เฮาส์ การจัดซื้อวัสดุก่อสร้าง เช่น เสาเข็ม หลังคา
เป็นต้น คิดเป็นสัดส่วนมากถึงร้อยละ 45 ของต้นทุนค่าก่อสร้างทั้งหมด
รวมทั้งได้ใช้วิธีเดียวกันนี้ในการจัดซื้อวัสดุก่อสร้างหลายรายการสำหรับโครงการคอนโดมิเนียมด้วยเช่นกัน
เช่น กระเบื้อง สุขภัณฑ์ เครื่องปรับอากาศ เป็นต้น
สำหรับส่วนงานโครงสร้างของโครงการคอนโดมิเนียม
แสนสิริว่าจ้างผู้รับเหมาเพียงรายเดียวและทำสัญญาการก่อสร้างแบบเบ็ดเสร็จ (Turnkey
Construction Contract)
ส่งผลให้แสนสิริสามารถควบคุมต้นทุนและคุณภาพการก่อสร้างได้เป็นอย่างดี

นอกจากนี้
แสนสิริยังจัดให้มีหน่วยงานที่ทำหน้าที่ดูแลและติดตามการเปลี่ยนแปลงของราคาวัสดุก่อสร้างในหมวดที่สำคัญ
ๆ อย่างใกล้ชิด เพื่อให้มีมาตรการรองรับราคาวัสดุก่อสร้างที่เปลี่ยนแปลงไปได้อย่างทันท่วงที
รวมถึงจัดให้มีการเจรจาต่อรองราคาส่งมอบกับคู่ค้าอีกครั้ง
หากราคาวัสดุก่อสร้างในท้องตลาดปรับตัวลดลงอย่างมีนัยสำคัญ
ด้วยชื่อเสียงและประสบการณ์ในการดำเนินธุรกิจของแสนสิริ รวมทั้งการเป็นคู่ค้าที่ดีกับผู้ผลิตมาตลอด
ทำให้แสนสิริได้รับความร่วมมือจากผู้ผลิตเป็นอย่างดี

ยิ่งไปกว่านั้น แสนสิริยังให้ความสำคัญอย่างมากกับการควบคุมคุณภาพ
โดยแสนสิริมีหลักเกณฑ์คัดเลือกผู้ผลิตและผู้ค้ารายใหญ่
โดยมีการเปรียบเทียบประเมินกำลังผลิตและศักยภาพในการจัดหาวัตถุดิบในราคาที่เหมาะสม
เพื่อให้มั่นใจว่าผู้ค้าจะสามารถจัดหาวัสดุได้ตรงตามมาตรฐาน ตามปริมาณที่กำหนด
และสามารถส่งมอบภายในระยะเวลาที่กำหนด โดยจะทำการประเมินผลงานของผู้ค้าแต่ละรายทุก 6
เดือน เพื่อให้เกิดความมั่นใจว่า ผู้ค้ารายนั้นยังคงปฏิบัติตามมาตรฐานที่แสนสิริกำหนดไว้

4.  ความเสี่ยงของการขาดแคลนผู้รับเหมา

ปัจจุบัน
แสนสิริและบริษัทในเครือมีโครงการบ้านเดี่ยวและทาวน์เฮาส์ระหว่างการดำเนินการก่อสร้างอยู่เป็นจำนวนมาก
ส่งผลให้แสนสิริมีความเสี่ยงในกรณีที่ไม่สามารถจัดหาผู้รับเหมามาดำเนินการก่อสร้างให้เป็นไปตามแผนงานที่กำหนด
ตลอดจนการขาดแคลนแรงงานที่มีฝีมือ
ซึ่งมีผลต่อคุณภาพงานก่อสร้างที่อาจไม่เป็นไปตามมาตรฐานของแสนสิริ อย่างไรก็ตาม
แสนสิริได้ลดความเสี่ยงดังกล่าวด้วยการสร้างความสัมพันธ์อันดีกับผู้รับเหมาเพื่อเป็นฐานข้อมูลที่สำคัญในการจัดหาผู้รับเหมาในการพัฒนาโครงการที่อยู่อาศัยในลำดับต่อไป
และหาทางเลือกใหม่ใน

การก่อสร้าง จาก “ระบบการก่อสร้างแบบดั้งเดิม” (Conventional Construction) มาเป็น
“ระบบการก่อสร้างแบบ พรีคาส” (Precast Construction) โดยระบบการก่อสร้างแบบพรีคาส
จะใช้ผนังและชิ้นงานสำเร็จรูปซึ่งผลิตจากโรงงานมาประกอบ
ทำให้แสนสิริลดการพึ่งพาแรงงานที่มีฝีมือลงไปได้ ทั้งนี้ แสนสิริได้ก่อสร้างโรงงานผลิตแผ่นพรีคาส
เพื่อผลิตชิ้นส่วนต่าง ๆ ในปี 2554 และเริ่มดำเนินการผลิตในปี 2555
โดยแสนสิริมีแนวโน้มที่จะเพิ่มสัดส่วนการก่อสร้างบ้านเดี่ยวและทาวน์เฮาส์ด้วยวิธีการก่อสร้างแบบพรีคาส
(Precast Construction) ให้มากขึ้น

ในการคัดเลือกผู้รับเหมาที่จะพัฒนาโครงการ
เบื้องต้นแสนสิริจะพิจารณาจากความสามารถในการดำเนินงานภายใต้งบประมาณและมาตรฐานที่แสนสิริกำหนด
สำหรับการพัฒนาโครงการบ้านเดี่ยวและทาวน์เฮาส์
แสนสิริเลือกใช้ผู้รับเหมารายย่อยหลายรายในการพัฒนาโครงการ
ซึ่งการมีผู้รับเหมารายย่อยหลายรายดังกล่าว จะก่อให้เกิดความยืดหยุ่นในการดำเนินงานก่อสร้าง
สามารถปรับเปลี่ยนแผนงานการก่อสร้างให้ตอบสนองต่อการเปลี่ยนแปลงของสภาวการณ์ได้อย่างทันท่วงที
อย่างไรก็ดี อาจเกิดความยุ่งยากในการติดต่อประสานงาน
และยังมีความเสี่ยงจากการที่ผู้รับเหมาไม่สามารถดำเนินงานให้เป็นไปตามที่กำหนดไว้ ดังนั้น
แสนสิริจึงลดความเสี่ยงดังกล่าวด้วยการมีหน่วยงานตรวจสอบและควบคุมคุณภาพ
เพื่อให้ลูกค้ามั่นใจได้ว่า ที่อยู่อาศัยในทุกโครงการของแสนสิริและบริษัทในเครือ
จะมีคุณภาพสูงตามมาตรฐาน และสามารถส่งมอบภายในระยะเวลาที่กำหนด ทั้งนี้
แสนสิริจะเลือกผู้รับเหมาที่มีประสิทธิภาพดี
เพื่อเก็บเป็นฐานข้อมูลสำหรับการคัดเลือกผู้รับเหมาก่อสร้างในโครงการต่อไป นอกจากนี้
การทำงานที่มีกำหนดมาตรฐานแน่นอนและมีความโปร่งใสในการคัดเลือกผู้รับเหมา
ส่งผลให้ปัจจุบันแสนสิริมีผู้รับเหมามากกว่า 56 ราย
ที่มีศักยภาพสูงและสามารถปฏิบัติงานตรงตามมาตรฐานที่กำหนดมาร่วมงานกับแสนสิริเพิ่มขึ้นอย่างต่อเนื่อง

ในปี 2555 แสนสิริยังคงจัดงานมอบรางวัล (QC Award) เช่นเดียวกับปีที่ผ่านมา
เพื่อสร้างแรงจูงใจให้แก่ผู้รับเหมาในการพัฒนาโครงการให้ได้คุณภาพ มาตรฐาน
และส่งมอบงานภายในระยะเวลาที่กำหนด
โดยรางวัลที่ได้รับจะมีส่วนช่วยให้ผู้รับเหมามีความคล่องตัวทางการเงินมากขึ้น เช่น
การลดเงินประกันผลงาน
หรือการลดสัดส่วนเงินเพื่อวางเป็นหลักประกันให้แก่แสนสิริก่อนดำเนินงานก่อสร้าง

5.  ความเสี่ยงจากการมีสินค้าคงเหลือ

โดยทั่วไป
แสนสิริกำหนดจำนวนยูนิตที่ต้องพัฒนาในแต่ละโครงการให้สอดคล้องกับประมาณการยอดขาย
โดยประมาณการยอดขายจะได้มาจากส่วนงานขายและการตลาดซึ่งได้ติดตามภาวะตลาดอย่างใกล้ชิด
อย่างไรก็ดี ภาวะเศรษฐกิจที่ไม่เอื้ออำนวย อาจส่งผลกระทบให้ยอดขายไม่เป็นไปตามประมาณการ
ทำให้อาจมีจำนวนยูนิตที่สร้างเสร็จเหลือขายในบางขณะ
โดยแสนสิริได้ลดความเสี่ยงจากการมีสินค้าคงเหลือด้วยการบริหารสินค้าคงเหลือให้มีประสิทธิภาพมากยิ่งขึ้น
กล่าวคือ สำหรับโครงการบ้านเดี่ยวและทาวน์เฮาส์ จะเน้นการพัฒนาโครงการเป็นรายเฟส
เพื่อช่วยให้การบริหารงานก่อสร้างมีประสิทธิภาพมากยิ่งขึ้น
ในกรณีที่ยอดขายไม่เป็นไปตามประมาณการ แสนสิริสามารถ

ปรับแผนงานการก่อสร้างได้อย่างทันท่วงที
หรือในกรณีที่พฤติกรรมของกลุ่มลูกค้ามีการเปลี่ยนแปลงอย่างมีนัยสำคัญ
แสนสิริจะสามารถปรับรูปแบบบ้านให้เหมาะกับวิถีการดำเนินชีวิตที่เปลี่ยนไปได้
หรือในกรณีที่ความสามารถในการซื้อของกลุ่มลูกค้าลดลง
แสนสิริจะสามารถปรับลดขนาดบ้านให้มีราคาขายต่อหน่วยเหมาะสมกับกำลังซื้อของกลุ่มลูกค้าเป้าหมายได้เป็นอย่างดี
ปัจจุบันแสนสิริมีโครงการบ้านเดี่ยวและทาวน์เฮาส์ที่เปิดขายและอยู่ระหว่างก่อสร้างรวมจำนวน 43
โครงการ มีมูลค่าโครงการทั้งสิ้นรวม 50,499 ล้านบาท มียอดขายแล้วทั้งสิ้น 26,320 ล้านบาท
หรือคิดเป็นยอดขายร้อยละ 52 ของมูลค่าโครงการ และ ณ 31 ธันวาคม 2555
แสนสิริมีจำนวนบ้านเดี่ยวและทาวน์เฮาส์ที่สร้างเสร็จเหลือขาย (Housing stock) เป็นจำนวน
284 หลัง มูลค่าประมาณ 1,765 ล้านบาท

สำหรับโครงการคอนโดมิเนียม แสนสิริมีแนวทางการลดความเสี่ยงจากการมียูนิตเหลือขาย
โดยมุ่งเน้นการทำวิจัยเชิงลึก
เพื่อพัฒนารูปแบบของโครงการคอนโดมิเนียมให้ตรงกับความต้องการของกลุ่มลูกค้าเป้าหมาย
แสนสิริยังเน้นการจัดกิจกรรมส่งเสริมการขายที่สอดคล้องกับความต้องการของลูกค้าในขณะนั้น
เพื่อกระตุ้นการตัดสินใจซื้อของกลุ่มลูกค้าอีกด้วย ปัจจุบัน
แสนสิริมีโครงการคอนโดมิเนียมที่เปิดขายและอยู่ระหว่างก่อสร้างจำนวน 15 โครงการ
มีมูลค่าโครงการทั้งสิ้นรวม 20,395 ล้านบาท มียอดขายแล้วทั้งสิ้น 18,170 ล้านบาท
หรือคิดเป็นยอดขายร้อยละ 89 ของมูลค่าโครงการ และ ณ 31 ธันวาคม 2555
แสนสิริมีคอนโดมิเนียมที่สร้างเสร็จเหลือขาย (Condominium stock) เป็นจำนวน 514 ยูนิต
มูลค่าประมาณ 2,224 ล้านบาท

6.  ความเสี่ยงของการเพิ่มอัตราดอกเบี้ยเงินกู้ยืมและการเข้าถึงแหล่งเงินทุน

อัตราดอกเบี้ยเงินกู้ยืมในปี 2555 ปรับลดลงเล็กน้อยเมื่อเทียบกับปี 2554
เป็นผลมาจากมหาอุทกภัยในประเทศในช่วงปลายปี 2554
ทำให้ธนาคารพาณิชย์บางแห่งมีความเข้มงวดและระมัดระวังในการอนุมัติสินเชื่อกลุ่มอสังหาริมทรัพย์มากขึ้น
ส่งผลให้ผู้ประกอบการขนาดกลางและขนาดเล็กบางราย
เข้าถึงแหล่งเงินทุนเพื่อนำมาพัฒนาโครงการได้ยากขึ้น อย่างไรก็ตาม
แสนสิริได้รับการจัดอยู่ในกลุ่มผู้ประกอบการรายใหญ่ที่มีผลประกอบการดี
สามารถขายสินค้าได้ตามเป้าหมายและในบางโครงการสามารถทำได้เหนือความคาดหมาย
ซึ่งสร้างความน่าเชื่อถือให้กับธนาคาร
ทำให้ได้รับการสนับสนุนแหล่งเงินทุนจากธนาคารเป็นอย่างดีตลอดมา
ถึงแม้ว่าแสนสิริจะได้รับการสนับสนุนอันดีจากธนาคารอย่างต่อเนื่อง
แสนสิริเองยังคงตระหนักถึงความเสี่ยงที่อาจจะเกิดขึ้นได้หากการเข้าถึงแหล่งเงินทุนในอนาคตเป็นไปได้ยากขึ้น
โดยการเพิ่มศักยภาพและช่องทางในการเข้าถึงแหล่งเงินทุนให้มากขึ้นผ่านการสร้างพันธมิตรทางธุรกิจกับธนาคารพาณิชย์หลายแห่ง
เพื่อเปรียบเทียบข้อเสนอที่มีต้นทุนเหมาะสมที่สุด ทั้งนี้ ทุกโครงการของแสนสิริที่ดำเนินการในปัจจุบัน
ล้วนได้รับการสนับสนุนจากสถาบันการเงินในประเทศครบถ้วนแล้ว นอกจากนี้
แสนสิริยังได้ลดความเสี่ยงการเข้าถึงแหล่งเงินทุนด้วยการออกหุ้นกู้แบบไม่ด้อยสิทธิและไม่มีประกันในปี
2555 จำนวน 2,000 ล้านบาท
ซึ่งมีต้นทุนทางการเงินที่ใกล้เคียงกับการกู้ยืมเงินโดยไม่มีหลักประกันจากแหล่งอื่น
และเป็นอัตราดอกเบี้ยแบบคงที่ (Fixed Rate)
การออกหุ้นกู้ดังกล่าวได้รับการตอบรับจากตลาดเป็นอย่างดี
ทำให้แสนสิริมีทางเลือกสำหรับการระดมทุนที่เหมาะสมและมีประสิทธิภาพต่อการพัฒนาโครงการในอนาคตมากยิ่งขึ้น

7.  ความเสี่ยงจากการที่โครงการคอนโดมิเนียมจะไม่ได้รับความเห็นชอบจากสำนักวิเคราะห์ผลกระทบ
    สิ่งแวดล้อม

การพัฒนาโครงการอสังหาริมทรัพย์ของบริษัท แสนสิริ จำกัด (มหาชน) และบริษัทในเครือ
มีหลายโครงการที่เข้าข่ายต้องจัดทำรายงานการวิเคราะห์ผลกระทบสิ่งแวดล้อม (Environmental
Impact Assessment หรือ EIA) เพื่อขออนุมัติต่อสำนักวิเคราะห์ผลกระทบสิ่งแวดล้อม
กระทรวงทรัพยากรธรรมชาติและสิ่งแวดล้อม
ซึ่งการจัดทำรายงานการวิเคราะห์ผลกระทบสิ่งแวดล้อมดังกล่าว บริษัทได้ว่าจ้างบริษัทที่ปรึกษา
ซึ่งขึ้นทะเบียนต่อกระทรวงทรัพยากรธรรมชาติและสิ่งแวดล้อม
เป็นผู้ดำเนินการจัดทำรายงานการวิเคราะห์ผลกระทบสิ่งแวดล้อมให้เป็นไปตามพระราชบัญญัติส่งเสริมและรักษาคุณภาพสิ่งแวดล้อม
พ.ศ.2535 ทุกประการ ทั้งนี้
การจัดทำรายงานการวิเคราะห์ผลกระทบสิ่งแวดล้อมของโครงการที่อยู่อาศัยจะมีเฉพาะโครงการคอนโดมิเนียมที่มีห้องชุดตั้งแต่
80 ยูนิตขึ้นไป
ส่วนโครงการบ้านเดี่ยวและทาวน์เฮาส์ไม่อยู่ในข่ายที่จะต้องจัดทำรายงานการวิเคราะห์ผลกระทบสิ่งแวดล้อม

สำหรับโครงการที่เข้าข่ายต้องจัดทำรายงานการวิเคราะห์ผลกระทบสิ่งแวดล้อม
แสนสิริและบริษัทในเครือได้ดำเนินการตามเงื่อนไขที่กำหนดในรายงานการวิเคราะห์ผลกระทบสิ่งแวดล้อมทุกประการ
เพื่อลดปัญหาที่จะก่อให้เกิดผลกระทบสิ่งแวดล้อมในอนาคต ทั้งนี้
ในการดำเนินการให้เป็นไปตามรายงานการวิเคราะห์ผลกระทบสิ่งแวดล้อมที่ได้รับอนุมัติจากสำนักวิเคราะห์ผลกระทบสิ่งแวดล้อมนั้น
แสนสิริและบริษัทในเครือได้ตกลงกับผู้รับเหมาให้ดำเนินการก่อสร้างตามรายงานการวิเคราะห์ผลกระทบสิ่งแวดล้อมอย่างเคร่งครัด
ซึ่งส่งผลดีในกรณีที่ไม่ต้องลงทุนจัดการด้านสิ่งแวดล้อมเพิ่มเติม
ทำให้โครงการของแสนสิริและบริษัทในเครือไม่มีข้อพิพาท ไม่มีข้อร้องเรียน
หรือรายการดำเนินคดีเกี่ยวกับเรื่องดังกล่าวแต่ประการใด
ซึ่งแสนสิริได้ติดตามสอบถามความคืบหน้าอย่างใกล้ชิดและคาดการณ์ว่าทุกโครงการดังกล่าวจะได้รับอนุมัติจากสำนักวิเคราะห์ผลกระทบสิ่งแวดล้อมภายในระยะเวลาที่กำหนด

8.  ความเสี่ยงทางการตลาดจากการขยายการพัฒนาโครงการไปยังภูมิภาคอื่นๆ

ในปี 2555 ที่ผ่านมา แสนสิริได้ขยายการพัฒนาโครงการไปยังตลาดภูมิภาคมากขึ้น
โดยเน้นการพัฒนาโครงการในจังหวัดหรืออำเภอที่เป็นเมืองขนาดใหญ่ อาทิ จังหวัดชลบุรี เชียงใหม่
ภูเก็ต นครราชสีมา ขอนแก่น และอำเภอหัวหิน โดยได้มีการเปิดโครงการใหม่จำนวนมากถึง 24
โครงการ อย่างไรก็ดี เนื่องจากผู้บริโภคในแต่ละพื้นที่มีรูปแบบการดำเนินชีวิต ความต้องการ
และความชอบที่แตกต่างกัน ดังนั้น การขยายตลาดไปยังภูมิภาคอื่น ๆ
นอกเหนือจากกรุงเทพมหานครและปริมณฑล
ซึ่งแสนสิริมีประสบการณ์ในการพัฒนาโครงการและทำตลาดอยู่เดิม
จึงมีความเสี่ยงทางด้านการตลาดอยู่หลายประการ ได้แก่
ความเสี่ยงในเรื่องความต้องการที่อยู่อาศัย ความชอบในรูปแบบที่อยู่อาศัย
การรับรู้ของตราสินค้าของลูกค้าในพื้นที่ รวมถึงประเด็นกฎหมาย
ข้อบังคับที่เกี่ยวกับการก่อสร้างที่แตกต่างกัน อย่างไรก็ตาม เพื่อลดความเสี่ยงดังกล่าว
แสนสิริได้ศึกษาและวิจัยตลาดอย่างต่อเนื่อง เพื่อที่จะเข้าถึงกลุ่มลูกค้าใน

แต่ละพื้นที่ให้ได้มากที่สุด นอกจากนี้ ในการลงทุนในภูมิภาคและพื้นที่ใหม่ ๆ
แสนสิริวางแผนและมีกลยุทธ์การลงทุนที่เริ่มต้นจากการพัฒนาโครงการคอนโดมิเนียมขนาดเล็ก
ซึ่งมีมูลค่าโครงการไม่สูงมากนัก เพื่อเป็นการทดลองตลาดก่อน กรณีที่ไม่เป็นไปตามที่คาดการณ์
จะไม่เกิดผลกระทบต่อบริษัทมากนัก ทั้งนี้ แสนสิริได้ให้ความสำคัญกับมาตรฐาน
คุณภาพและทำเลที่ตั้งของโครงการ รวมถึงมีการสื่อสารการตลาดที่ชัดเจน
การขยายโครงการไปยังตลาดภูมิภาคของแสนสิริในปี 2555 ที่ผ่านมานั้น
จึงได้รับการตอบรับที่ดีจากทั้งคนกรุงเทพมหานครและคนในพื้นที่นั้น ๆ เป็นอย่างมาก
แสนสิริจึงมีแนวโน้มที่จะขยายโครงการไปในภูมิภาคอื่น ๆ เพิ่มเติม

9.  ความเสี่ยงเรื่องการเปลี่ยนแปลงผังเมืองรวมกรุงเทพมหานคร

ภายหลังจากที่ผังเมืองรวมกรุงเทพมหานครฉบับปี 2549 หมดอายุลงและได้มีการต่ออายุมาแล้วอีก 2
ครั้ง ทางกรุงเทพมหานครจึงได้ร่างผังเมืองฉบับใหม่ ซึ่งจะประกาศใช้ประมาณเดือนพฤษภาคม
2556 ผังเมืองรวมฉบับใหม่ดังกล่าวมีข้อบังคับและเงื่อนไขที่มากขึ้น เพื่อลดความแออัดของเมือง
ซึ่งจะส่งผลกระทบต่อการพัฒนาอสังหาริมทรัพย์ โดยจะมีการเปลี่ยนแปลงใน 2 ส่วนที่สำคัญ ได้แก่
การเปลี่ยนแปลงผังบริเวณ และการเพิ่มเงื่อนไขการใช้ประโยชน์ที่ดิน

สำหรับที่ดินย่านใจกลางกรุงเทพมหานครและแนวรถไฟฟ้า
ซึ่งเหมาะแก่การพัฒนาที่อยู่อาศัยประเภทคอนโดมิเนียม
โดยส่วนมากจะเป็นที่ดินที่อยู่ในบริเวณผังเมืองสีน้ำตาลและสีแดง ทั้งนี้ ตามร่างผังเมืองฉบับใหม่
ไม่มีการเปลี่ยนแปลงข้อกำหนดที่อาจจะมีผลกระทบต่อการพัฒนาที่อยู่อาศัยประเภทคอนโดมิเนียมสำหรับผังเมืองในโซนสีน้ำตาล
ซึ่งเป็นพื้นที่เพื่อการอยู่อาศัยหนาแน่น (ย.8-ย.10) อย่างไรก็ตาม
สำหรับผังเมืองสีแดงประเภทเพื่อการพาณิชย์ (พ.1-พ.3) จะมีการเปลี่ยนแปลงมากที่สุด
โดยเฉพาะเรื่องความกว้างของถนน ส่งผลให้พื้นที่เหล่านี้จะพัฒนาโครงการคอนโดมิเนียมได้ยากขึ้น

แสนสิริได้ตระหนักถึงผลกระทบที่อาจจะเกิดขึ้นจากการบังคับใช้ผังเมืองฉบับใหม่ตั้งแต่กลางปี 2555
แสนสิริได้ป้องกันผลกระทบที่อาจจะเกิดขึ้นจากการเปลี่ยนแปลงผังเมืองใหม่
โดยในการศึกษาความเป็นไปได้ในการจัดหาและเลือกซื้อที่ดินใหม่ แสนสิริจะยึดถือข้อกำหนดต่าง ๆ
จากร่างผังเมืองฉบับใหม่ นอกจากนี้ สำหรับที่ดินบางแปลงที่แสนสิริได้ซื้อเรียบร้อยแล้ว
และคาดว่าจะได้รับผลกระทบในเชิงลบจากผังเมืองฉบับใหม่
ในปัจจุบันที่ดินเหล่านี้ได้ดำเนินการยื่นขออนุญาตก่อสร้างเรียบร้อยแล้ว ทั้งนี้
เพื่อให้ได้รับใบอนุญาตก่อสร้างก่อนที่ผังเมืองฉบับใหม่จะถูกบังคับใช้